Bejaarde non van KZN glo verkrag, versmoorArgieffoto: SAPD/Facebook Die liggaam van ŉ 86-jarige non van KwaZulu-Natal is Saterdag gevind nadat sy na bewering verkrag en versmoor is. Maj. Thulani Zwane, polisiewoordvoerder, het gesê Getrud Tiefebacher se liggaam is omstreeks 19:00 in haar kamer op die perseel van die Sacred Heart Home-klooster gevind. “Daar word beweer dat sy by haar woning was toe sy deur die aanvaller oorval en haar hande met ŉ tikmasjienkoord vasgebind is. Sy is ook met ŉ handdoek versmoor,” het hy gesê. Volgens Zwane word daar vermoed dat Tiefebacher verkrag is voor sy doodgemaak is. Buitelandse geld word glo uit haar kamer vermis. Zwane het gesê Tiefebacher was oorspronklik van Oostenryk afkomstig, maar het al sedert die 1950’s in Suid-Afrika gewoon. Die polisie doen ŉ beroep op enigiemand met inligting om met ao. Thembelihle Hlangu by 076 828 9582 of ao. Zindela Madondo by 076 919 0372 in verbinding te tree.